Vier ontsnapte Kruger-leeus weer gevangArgieffoto. Foto: SANParks Vier van die vyf jong leeumannetjies wat vermoedelik uit die Krugerwildtuin ontsnap het, is Dinsdagmiddag weer gevang. Rey Thakhuli, woordvoerder van SANParke, het aan Maroela Media gesê die leeus is met ŉ verdowingspyl geskiet en op ŉ voertuig gelaai wat die mannetjies na die Krokodilbrug-omgewing geneem het. “Ons is warm op die spoor van die ander een en hoop om hom voor sonsondergang te vang. Dit is nie ŉ maklike operasie nie. Die leeu is in ŉ suikerrietplantasie wat baie dig is,” het hy gesê. Thakhuli het gesê daar word vermoed dat die leeumannetjies deur ŉ dominante trop uit die reservaat verdryf is. Hy het egter gesê dit is nog nie duidelik hoe hulle uit die reservaat gekom het nie. Die vermoede bestaan dat hulle dalk deur die Komatirivier ontsnap het, aangesien die rivier laag is weens min seisoenale reën. Maroela Media het vroeër berig inwoners in die Komatipoort-omgewing in Mpumalanga is gemaan om versigtig te wees nadat die leeumannetjies ontsnap het. Die leeus is Maandagoggend naby die kruising van die N4-snelweg en Manangaweg opgemerk. Die leeus het daarna glo verdeel en in verskillende rigtings in die suikerrietveld beweeg. Die leeus het blykbaar reeds ŉ koei vir prooi gevang. SANParke-veldwagters, Mpumalanga-toerisme en die ander beamptes van die park en die Suid-Afrikaanse Polisie is op die toneel.